Source: https://szegeditorvenyszek.birosag.hu/sajtokozlemeny/20191024/tajekoztatas-iteletrol-koltsegvetesi-csalas-buntette-es-mas-buncselekmenyek
Timestamp: 2019-11-18 17:13:46
Document Index: 7744978

Matched Legal Cases: ['bíróság ', 'bíróság\n', 'bíróság ', 'bíróság ', 'bíróság ', 'bíróság ']

Tájékoztatás ítéletről - költségvetési csalás bűntette és más bűncselekmények | Szegedi Törvényszék
Tájékoztatás ítéletről - költségvetési csalás bűntette és más bűncselekmények
Megjelenés ideje: 2019. október 24., 14:12
A bűnszervezetben elkövetett, különösen jelentős vagyoni hátrányt okozó költségvetési csalás bűntette és más bűncselekmények miatt indult büntetőügyben a bíróság – az egyezség jóváhagyását követően – bűnösnek mondta ki a VII., XVI. és XVII. r. vádlottakat 2 rendbeli bűnsegédként elkövetett költségvetési csalás bűntettében és bűnsegédként, folytatólagosan elkövetett hamis magánokirat felhasználása vétségében.
Ezért a bíróság
- a VII. r. vádlottat – mint bűnszervezetben elkövetőt – 3 év börtön fokozatban végrehajtandó szabadságvesztésre, 400.000.- forint pénzbüntetésre, 5 év gazdálkodó szervezet vezető tisztségviselője foglalkozástól eltiltásra és 5 év közügyektől eltiltásra ítélte,
- a XVI. r. vádlottat 2 év 6 hónap börtön fokozatban végrehajtandó szabadságvesztésre, 3 év gazdálkodó szervezet vezető tisztségviselője foglakozástól eltiltásra és 3 év közügyektől eltiltásra ítélte,
- a XVII. r. vádlottat 2 év 6 hónap börtön fokozatban végrehajtandó szabadságvesztésre, 3 év gazdálkodó szervezet vezető tisztségviselője foglakozástól eltiltásra és 3 év közügyektől eltiltásra ítélte.
A bíróság emellett a vádlottakkal szemben különböző összegű vagyonelkobzást is alkalmazott, továbbá kimondta, hogy a VII. r. vádlott feltételes szabadságra nem bocsátható, míg a XVI. és XVII. r. vádlottak a szabadságvesztés büntetés fele részének kitöltését követő napon feltételes szabadságra bocsáthatóak.
A vádirat lényege szerint a szombathelyi székhelyű Humán Operátor Zrt. igazgatóságának elnöke és tényleges ügyvezetője 2011. évtől kezdődően egy olyan bűnszervezetet hozott létre, amelynek célja a döntően diákmunkaerő közvetítéssel foglalkozó részvénytársaság adófizetési kötelezettségének csökkentése általános forgalmi adó adónemben, valamint a diákmunkához kapcsolódó más közterhek, így a személyi jövedelemadó megfizetése alóli mentesülés volt.
A bíróság által megtartott előkészítő ülésen az VII., a XVI. és XVII. r. vádlottak fenntartották az ügyészség és köztük a nyomozás során létrejött egyezség során tett nyilatkozatukat, az egyezségben foglaltakkal egyezően bűnösségüket elismerték és lemondtak a tárgyaláshoz való jogukról.
A bíróság vonatkozásukban a Csongrád Megyei Főügyészséggel megkötött egyezséget jóváhagyta. Ítéletében a bűnösség, a bűncselekmények jogi minősítése és a büntetés mértéke tekintetében az egyezségben foglaltak alapján döntött.
A bíróság ítéletét az ügyész, továbbá a VII., XVI. és XVII. r. vádlottak, valamint védőik egyezően tudomásul vették, ekként az ítélet a mai napon jogerőre emelkedett és végrehajtható.
Szeged, 2019. október 24. napján